Beneficiarii Direcției Generale de Asistență Socială și Protecția Copilului Gorj vor avea la dispoziție o nouă casă de tip familial.
Instituția organizează în data de 19 iunie o licitație în vederea cumpărării de la persoane fizice sau juridice a unei suprafețe de teren intravilan. Acesta trebuie să măsoare minimum 1.200 de metri pătrați, cu un front stradal de 20 de metri liniari. Terenul trebuie să fie situat în municipiul Târgu Jiu și localități componente municipiului Târgu Jiu:
- Bârsești,
- Romanești,
- Preajba Mare,
- Drăgoieni,
- Ursați,
- Polata,
- Slobozia,
- Iezureni.
DGASPC Gorj va construi o casă de tip familial pentru copii, cu o capacitate de furnizare de servicii sociale de 12 locuri/casă, regim de înălțime-parter, cu suprafața construită /desfășurată la sol de 370 mp.
Sursa de finanţare: bugetul propriu al D.G.A.S.P.C. Gorj pe anul 2024, valoare estimată: 500.000 lei cu TVA. Ofertantii trebuie să depună în plic închis până la data 19.06.2024 ora 11.00, oferta care să conțină toate documentele solicitate în caietul de sarcini și formularele din documentație.
Un milion de euro pentru Centrul de la Suseni
DGASPC Gorj investește și în centrele de bătrâni. A fost obținută suma de peste un million de euro pentru reabilitarea Căminului de bătrâni de la Suseni. Luna trecută a fost semnat contractul având ca obiect execuție lucrări pentru realizarea obiectivului de investiție „Creșterea eficienței energetice a clădirilor din cadrul Complexului de Îngrijire și Asistență Suseni”, din cadrul DGASPC, instituție din subordinea Consiliului Județean Gorj.
Principalele categorii de lucrări ce se vor executa în cadrul acestui contract, sunt:
- izolarea termică a pereților exteriori ai corpurilor de clădire cu vată bazaltică și termoizolarea planșeelor;
- înlocuirea tâmplăriei existente cu tâmplărie din PVC cu 5 camere, geam termopan cu două foi de sticlă, din care una low-e (termoizolantă) și lucrări de reparații în urma demontării/montării tâmplăriei;
- realizarea unui sistem de încălzire mixt, respectiv cu pardoseală încălzită, ventiloconvectoare şi calorifere în funcție de destinația încăperilor;
- înlocuirea unuia dintre cazanele pe motorină;
- refacerea integrală a canalelor termice de distribuție agent termic, prin montarea de conducte preizolate și a armăturilor de reglaj și control hidraulic;
- montarea a trei pompe de căldură aerotermale;
- înlocuirea corpurilor de iluminat existente cu unele cu tehnologie LED, echipate cu celule foto, iluminare constantă şi senzori de prezenţă.
- montarea unei stații de reîncărcare autovehicule, care include două puncte de încărcare, respectiv un punct de reîncărcare în curent continuu 50 KW și un punct de reîncărcare în curent alternativ.
Perioada de implementare a proiectului „Creșterea eficienței energetice a clădirilor din cadrul Complexului de Îngrijire și Asistență Suseni” este până la data de 30.09.2025. Bugetul pentru implementarea proiectului este de peste un milion de euro.